അനന്തപുരിയില് മട്ടന്നൂര്പ്പെരുമ: ക്രാഫ്റ്റ് വില്ലേജില് ചെണ്ടപഠനം തുടങ്ങി തിരുവനന്തപുരം ലോകപ്രശസ്ത ചെണ്ടവിദഗ്ദ്ധന് മട്ടന്നൂര് ശങ്കരന്കുട്ടി നയിക്കുന്ന ചെണ്ട ക്ലാസുകള് കോവളം വെള്ളാറിലുള്ള കേരള ആര്ട്സ് ആന്ഡ് ക്രാഫ്റ്റ്സ് വില്ലേജില് ആരംഭിച്ചു. വാദ്യോപത എന്നു പേരിട്ടിരിക്കുന്ന ക്ലാസുകള്ക്ക് കേരളപ്പിറവിനാളില് ശിഷ്യരുടെ കൈപിടിച്ച് ഗണപതിക്കൈ കൊട്ടിയാണ് തുടക്കം കുറിച്ചത്. ആറുമാസംകൊണ്ട് തനിക്കൊപ്പം വേദി പങ്കിടുന്ന രീതിയില് ശിഷ്യരെ വാര്ത്തെടുക്കാന് കഴിയുമെന്ന പ്രതീക്ഷ പങ്കുവച്ചാണ് മട്ടന്നൂര് ശങ്കരന്കുട്ടി ക്ലാസ് ആരംഭിച്ചത്. മട്ടന്നൂരിന്റെ പ്രിയ ശിഷ്യരായ സത്യന് ബാലുശ്ശേരി, കലാമണ്ഡലം സനൂപ്, മകന് ശ്രീകാന്ത് മട്ടന്നൂര് എന്നിവരും ഒപ്പമുണ്ടായിരുന്നു. പരിപാടിയില് ക്രാഫ്റ്റ് വില്ലേജ് ചീഫ് ഓപ്പറേറ്റിങ് ഓപീസര് ടി.യു. ശ്രീപ്രസാദ്, ഓപ്പറേഷന്സ് മാനേജര് എം.ടി. അഭിജിത്ത് എന്നിവര് പങ്കെടുത്തു.ചെണ്ടവാദ്യപഠനപരിപാടിയില് 20 പേര് വീതമുള്ള രണ്ടു ബാച്ചുകളാണ് ഇപ്പോഴുള്ളത്. രണ്ടു ബാച്ചുകൂടി ഉടന് തുടങ്ങും. അതിനുള്ള രജിസ്റ്റ്രേഷന് അവസാനഘട്ടത്തിലാണ്. രാവിലെയും വൈകിട്ടുമായാണ് ബാച്ചുകള്.